CELEX: 32015D1159
Language: hu
Date: 2015-07-13 00:00:00
Title: A Bizottság (EU) 2015/1159 végrehajtási határozata (2015. július 13.) a Spanyolország által a Varo Belgium által gyártott sarokcsiszoló forgalomba hozatalának megtiltására a 2006/42/EK európai parlamenti és tanácsi irányelvnek megfelelően hozott intézkedésről (az értesítés a C(2015) 4664. számú dokumentummal történt) (EGT-vonatkozású szöveg)

15.7.2015   
            
            
               HU
            
            
               Az Európai Unió Hivatalos Lapja
            
            
               L 187/86
            
         A BIZOTTSÁG (EU) 2015/1159 VÉGREHAJTÁSI HATÁROZATA
   (2015. július 13.)
   a Spanyolország által a Varo Belgium által gyártott sarokcsiszoló forgalomba hozatalának megtiltására a 2006/42/EK európai parlamenti és tanácsi irányelvnek megfelelően hozott intézkedésről
   
      
         (az értesítés a C(2015) 4664. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 11. cikke (3) bekezdésére,
   mivel:
   
               (1)
            
            
               A spanyol hatóságok értesítették a Bizottságot arról az intézkedésükről, amelyet a Varo Belgium által gyártott Powerplus POWX060 típusú sarokcsiszoló forgalomba hozatalának megtiltására hoztak.
            
         
               (2)
            
            
               A sarokcsiszoló a 2006/42/EK irányelvnek megfelelően CE-jelölést viselt.
            
         
               (3)
            
            
               A spanyol hatóságok azzal indokolták intézkedésüket, hogy a sarokcsiszoló nem felel meg a 2006/42/EK irányelv I. mellékletének 1.3.2. (Törésveszély működés közben), 1.7.3. (A gép jelölése) és 1.7.4.2. (A használati utasítás tartalma) pontjaiban foglalt alapvető egészségvédelmi és biztonsági követelményeknek, ugyanis nem felelt meg az ellenállási teszten, amelynek során eltörött a tárcsa védőburkolata, ez pedig együtt jár a munkás irányába nagy sebességgel repülő szilánkok kockázatával.
            
         
               (4)
            
            
               A hatóságok értesítésükhöz csatolták a madridi Laboratorio de Maquinas y Mecanismos által készített jelentést.
            
         
               (5)
            
            
               A Bizottság értesítette a gyártót és az forgalmazót, és felkérte őket, hogy tegyék meg észrevételeiket a spanyol hatóságok intézkedésével kapcsolatban. Válaszában a gyártó kijelentette, hogy a terméket önkéntesen kivonta a piacról, és korrekciós intézkedéseket hozott a jövőben forgalmazandó termékek esetében.
            
         
               (6)
            
            
               A rendelkezésre álló dokumentáció, valamint az érintett felek által tett észrevételek és intézkedések is alátámasztják, hogy a Powerplus POWX060 típusú sarokcsiszoló nem felel meg a 2006/42/EK irányelvben meghatározott alapvető egészségvédelmi és biztonsági követelményeknek. Ezért a Spanyolország által hozott intézkedést indokoltnak kell tekinteni,
            
         ELFOGADTA EZT A HATÁROZATOT:
   1. cikk
   A spanyol hatóságok által a Varo Belgium által gyártott Powerplus POWX060 típusú sarokcsiszoló forgalomba hozatalának megtiltására hozott intézkedés indokolt.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2015. július 13-án.
      
         
            a Bizottság részéről
         
         Elżbieta BIEŃKOWSKA
         
            a Bizottság tagja
         
      
   
   
      (1)  HL L 157., 2006.6.9., 24. o.